Komisijos reglamentas (EB) Nr. 455/2004
2004 m. kovo 11 d.
iš dalies keičiantis Reglamentą (EB) Nr. 466/2001 dėl patulino
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų [1], ypač į jo 2 straipsnio 3 dalį,
kadangi:
(1) Komisijos reglamente (EB) Nr. 466/2001 [2] nustatyti didžiausi pašaruose leistini tam tikrų teršalų kiekiai, tarp kitų ir patulino.
(2) Obuolių sultims ir kietiems obuolių produktams, įskaitant kūdikiams ir mažiems vaikams skirtą obuolių kompotą bei obuolių tyrę ir kitą vaikų maistą, nustatytas 10,0 μg/kg didžiausias leistinas kiekis, jei iki 2003 m. lapkričio 1 d. atliktinu tarptautiniu bendru tarplaboratoriniu tyrimu būtų patvirtintas tyrimų metodas siekiant įrodyti, jog gali būti patikimai nustatytas 10,0 μg/kg didžiausias leistinas patulino kiekis. Tuo atveju, jei iki 2003 m. lapkričio 1 d. nebūtų įrodymų, kad galima patikimai nustatyti 10,0 μg/kg didžiausią leistiną kiekį, būtų taikomas 25 μg/kg kiekis.
(3) Bendras tyrimas suorganizuotas siekiant pateikti įrodymus, kad 10,0 μg/kg didžiausias leistinas kiekis gali būti patikimai nustatytas. Ataskaita, kurioje nurodoma, jog taikant metodą galima patikimai nustatyti 10,0 μg/kg ir mažesnius leistinus patulino kiekius skaidriose obuolių sultyse ir vaisių tyrėje, buvo pateiktas 2003 m. spalio 27 d.
(4) Reikėtų priimti pereinamojo laikotarpio priemones produktams, pagamintiems ir pateiktiems į rinką iki taikymo dienos.
(5) Todėl Reglamentą (EB) Nr. 466/2001 reikėtų atitinkamai iš dalies pakeisti.
(6) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 466/2001 iš dalies keičiamas taip:
1. 7 straipsnis papildomas šia pastraipa:
"I priedo 2 skirsnio (Mikotoksinai) 2.3 punkte (Patulinas) nustatyti didžiausi leistini kiekiai netaikomi produktams, teisėtai pateiktiems į Bendrijos rinką iki 2003 m. lapkričio 1 d. Įrodyti, kada šie produktai buvo pateikti į rinką, privalo maisto produktų verslo vykdytojas."
2. I priedo 2 skirsnio (Mikotoksinai) 2.3 punkto (Patulinas) 4 išnaša išbraukiama.
3. I priedo 2 skirsnio (Mikotoksinai) 2.3.4 punkto antroji įtrauka išdėstoma taip:
"- kiti kūdikiams skirti maisto produktai, išskyrus perdirbtus grūdinius maisto produktus(4)".
4. I priedo 2 skirsnio (Mikotoksinai) 2.3 punkto (Patulinas) 5 išnaša tampa 4 išnaša ir ji išdėstoma taip:
"(4 ) Maistas kūdikiams, išskyrus perdirbtus grūdinius maisto produktus, kaip apibrėžta 1996 m. vasario 16 d. Komisijos direktyvoje 96/5/EB dėl perdirbtų grūdinių maisto produktų ir maisto kūdikiams bei mažiems vaikams (OL L 49, 1996 2 28, p. 17) su paskutiniais pakeitimais, padarytais Direktyva 2003/13/EB (OL L 41, 2003 2 14, p. 33)".
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 11 d.